Ipse denique domnus Guntrannus precellentissimus rex dedit sancto Benigno vicum qui est in prospectu hujus monasterii, tunc magne amplitudinis, vocatum Elariacum, cum omnibus appendiciis suis, super Oscaram fluvium situm; et omnia que nunc usque ad possessionem pertinent hujus loci, a ponte Divionis usque Floriacum villam contulit memoratus princeps sancto martiri Benigno: in Biciso scilicet, in villa Colonicas dicta, in Plumberias, in Siliniaco, in Scontio, in Villari, in Campaniaco, in Lentennaco, in Girone, in Corcellas, in Flaviniaco, in Prunido, in Jussiaco, in Matriniaco, in Barbiriaco, his et aliis locis mansa vestita et absa cum mancipiis plurimis utriusque sexus, terris cultis et incultis, vineis, silvis, pratis, pascuis, aquis aquarumque decursibus, ingreditus, exis et regressis, omnibus rebus exquisitis et inquirendis, totum ad integrum contulit memoria dignus rex Guntrannus Deo et sancto Benigno ad victum monachorum Deo in hoc loco deservientium ut pro se ac sequentium regum salute, et peccatorum remissione, regnique totius statu, Domini exorent clementiam monachi in isto loco degentes.